Μαρία της Σαξονίας-Αλτεμβούργου (1818-1907)

Η Μαρία (γερμ. Marie von Sachsen-Altenburg, 14 Απριλίου 1818 - 9 Ιανουαρίου 1907) του Οίκου των Βέττιν ήταν πριγκίπισσα της Σαξονίας-Αλτεμβούργου και έπειτα βασίλισσα του Αννοβέρου.

Βιογραφία
Η Αλεξανδρινή Μαρία Βιλελμίνη Αικατερίνη Καρλόττα Θηρεσία Ερριέττα Λουίζα Παυλίνα Ελισάβετ Φρειδερίκη Γεωργίνα γεννήθηκε στις 14 Απριλίου 1818 στο Χίλντμπουργκχαουζεν, και ήταν το πρώτο παιδί και η πρώτη κόρη του Ιωσήφ της Σαξονίας-Χίλντμπουργκχαουζεν και της Αμαλίας, κόρης του Λουδοβίκου της Βυρτεμβέργης.

Το 1826 η οικογένεια μετακόμισε στο Αλτεμβούργο ως αποτέλεσμα της μεταφοράς περιφερειών μεταξύ των διαφόρων κλάδων των Ερνεστίνων Βέττιν· η Μαρία πήρε τον τίτλο της Πριγκίπισσας της Σαξονίας-Αλτεμβούργου.

Στις 18 Φεβρουαρίου 1843 παντρεύτηκε το Γεώργιο, Διάδοχο Πρίγκιπα του Αννοβέρου, στο Αννόβερο. Απέκτησε τον τίτλο της πριγκίπισσας του Αννοβέρου και της δούκισσας του Κάμπερλαντ και Τίβιοτντεηλ. Το ζεύγος απέκτησε τρία παιδιά. Το 1851 ο σύζυγός της διαδέχθηκε τον πατέρα του στο θρόνο του Αννοβέρου και η Μαρία έγινε βασίλισσα.

Μεταξύ του 1858 και του 1867 ο Γεώργιος Ε΄ έχτισε το Κάστρο του Μαρίενμπουργκ ως δώρο γενεθλίων στη σύζυγό του. Ωστόσο, το 1866 εκδιώχθηκε από το βασίλειό του, ως αποτέλεσμα της υποστήριξής του προς την Αυστρία στον Αυστροπρωσικό Πόλεμο και στις 20 Σεπτεμβρίου 1866 το Βασίλειο προσαρτήθηκε από την Πρωσία. Παρ' όλα αυτά, ο Γεώργιος δεν παραιτήθηκε ποτέ. Μετακόμισε στη Βιέννη της Αυστρίας, ενώ η Μαρία και οι κόρες της παρέμειναν στο Παλάτι Χέρρενχαουζεν και στη συνέχεια μετακόμισαν στο Κάστρο του Μαρίενμπουργκ, το οποίο ήταν ακόμα υπό κατασκευή, τον Σεπτέμβριο του 1867.

Ήταν ανάδοχος της Μαρίας Λουίζας, κόρης της Ελένης του Ηνωμένου Βασιλείου (τρίτης κόρης της βασίλισσας Βικτωρίας).

Η Μαρία απεβίωσε στις 9 Ιανουαρίου 1907 στο Γκμούντεν σε ηλικία 88 ετών. Αρχικά, θάφτηκε στο Γκμούντεν και αργότερα στο Κάστρο Κάμπερλαντ.

Οικογένεια
Παντρεύτηκε το Γεώργιο Ε΄ του Αννοβέρου το 1843. Απέκτησαν τρία παιδιά:
 Ερνέστος Αύγουστος (1845 - 1923), Διάδοχος Πρίγκιπας του Αννοβέρου. Νυμφεύτηκε τη Θύρα της Δανίας. Απέκτησαν 6 παιδιά.
 Φρειδερίκη (1848 - 1926), παντρεύτηκε τον Άλφονς, Βαρόνο φον Πάουελ-Ράμμινγκεν. Απέκτησαν 1 παιδί.
 Μαρία (1849 - 1904).

Πρόγονοι

Τίτλοι
14 Απριλίου 1818 – 12 Νοεμβρίου 1826: Η Υψηλότητα Πριγκίπισσα Μαρία της Σαξονίας-Χίλντμπουργκχαουζεν
12 Νοεμβρίου 1826 – 18 Φεβρουαρίου 1843: Η Υψηλότητα Πριγκίπισσα Μαρία της Σαξονίας-Αλτεμβούργου
18 Φεβρουαρίου 1843 – 18 Νοεμβρίου 1851: Η Βασιλική Υψηλότητα Η Διάδοχος Πριγκίπισσα του Αννοβέρου
18 Νοεμβρίου 1851 – 9 Ιανουαρίου 1907: Η Μεγαλειότητα Της Η Βασίλισσα του Αννοβέρου
 Εξωτερικοί σύνδεσμοι 

Κατηγορία:Οίκος του Αννόβερου
Κατηγορία:Βρετανίδες δούκισσες
Κατηγορία:Διάδοχοι του Ανόβερου
Κατηγορία:Πριγκίπισσες της Γερμανίας
Κατηγορία:Πριγκίπισσες του Ανόβερου
Κατηγορία:Πριγκίπισσες της Σαξονίας-Αλτεμβούργου
κατηγορία:Βασίλισσες του Ανόβερου